Predlog SKLEP SVETA o predložitvi vlog v imenu Evropske unije za nove klasifikacijske številke v Prilogi VIII ali IX k Baselski konvenciji o nadzoru prehoda nevarnih odpadkov preko meja in njihovega odstranjevanja /* COM/2013/020 final - 2013/0011 (NLE) */





OBRAZLOŽITVENI MEMORANDUM 1. Baselska konvencija o nadzoru prehoda nevarnih odpadkov preko meja in njihovega odstranjevanja, ki je bila sprejeta 22. marca 1989 (v nadaljnjem besedilu: Baselska konvencija), določa postopek nadzora za izvoz in uvoz nevarnih odpadkov med pogodbenicami. Konvencija, ki je začela veljati leta 1992, sedaj zavezuje 175 pogodbenic. EU je pogodbenica Baselske konvencije. 2. Postopek za spremembo prilog k Baselski konvenciji urejata člena 17 in 18 Konvencije. Natančneje, vse spremembe mora predlagati pogodbenica, sekretariat pa jih mora sporočiti vsem pogodbenicam najmanj šest mesecev pred zasedanjem, na katerem se predlaga njihov sprejem. Poleg tega je vsako tako spremembo treba sprejeti na zasedanju konference pogodbenic, veljati pa lahko začne šest mesecev po datumu, ko depozitar izda okrožnico z uradnim obvestilom. 3. Vloge za nove klasifikacijske številke v Prilogi VIII ali IX k Baselski konvenciji ureja postopek, ki je bil dogovorjen na osmem zasedanju konference pogodbenic Baselske konvencije v skladu s Sklepom VIII/15 „Revizije postopka za ponovni pregled ali prilagoditev seznamov odpadkov iz prilog VIII in IX k Baselski konvenciji.“ 4. V skladu s členom 58 Uredbe (ES) št. 1013/2006 Evropskega parlamenta in Sveta z dne 14. junija 2006 o pošiljkah odpadkov[1] se lahko priloge k tej uredbi spremenijo v skladu s postopkom, določenim s členom 39 Direktive 2008/98/ES Evropskega parlamenta in Sveta[2], da se upošteva znanstveni in tehnični napredek. Skladno s členom 58(1) Uredbe (ES) št. 1013/2006 se odpadki začasno dodajo v Prilogo IIIA, IIIB, IV ali V, dokler ni sprejeta odločitev o njihovi vključitvi v ustrezne priloge k Baselski konvenciji ali Sklepu C(2001) 107/final Sveta OECD o reviziji Sklepa C(92) 39/final o nadzoru prehoda odpadkov za predelavo preko meja. 5. Po spremembi Priloge IIIA, IIIB, IV ali V k Uredbi (ES) št. 1013/2006 je treba za zagotovitev skladnosti v imenu Evropske unije predložiti potrebne vloge za ustrezne klasifikacijske številke v Prilogi VIII ali IX k Baselski konvenciji o nadzoru prehoda nevarnih odpadkov preko meja in njihovega odstranjevanja. 6. Skladno s postopkom, dogovorjenim na osmem zasedanju konference pogodbenic Baselske konvencije v skladu s Sklepom VIII/15, mora vse spremembe predlagati pogodbenica, sekretariat pa mora predlagane spremembe sporočiti vsem pogodbenicam najmanj šest mesecev pred zasedanjem, na katerem se predlaga njihov sprejem. Vsako takšno spremembo je treba sprejeti na zasedanju konference pogodbenic, veljati pa lahko začne šest mesecev po datumu, ko depozitar izda okrožnico z uradnim obvestilom. 2013/0011 (NLE) Predlog SKLEP SVETA o predložitvi vlog v imenu Evropske unije za nove klasifikacijske številke v Prilogi VIII ali IX k Baselski konvenciji o nadzoru prehoda nevarnih odpadkov preko meja in njihovega odstranjevanja SVET EVROPSKE UNIJE JE – ob upoštevanju Pogodbe o delovanju Evropske unije, zlasti člena 191(1) v povezavi s členom 218(9) Pogodbe, ob upoštevanju predloga Evropske komisije, ob upoštevanju naslednjega: (1) Kot pogodbenica Baselske konvencije o nadzoru prehoda nevarnih odpadkov preko meja in njihovega odstranjevanja lahko Evropska unija predlaga spremembe prilog k Baselski konvenciji. (2) Vloge za nove klasifikacijske številke v Prilogi VIII ali IX k Baselski konvenciji ureja postopek, ki je bil dogovorjen na osmem zasedanju konference pogodbenic Baselske konvencije v skladu s Sklepom VIII/15 „Revizije postopka za ponovni pregled ali prilagoditev seznamov odpadkov iz prilog VIII in IX k Baselski konvenciji.“ (3) Po spremembi Priloge IIIA, IIIB, IV ali V k Uredbi (ES) št. 1013/2006 Evropskega parlamenta in Sveta z dne 14. junija 2006 o pošiljkah odpadkov[3] se zdi potrebno, da se zagotovi skladnost s Prilogo VIII ali IX k Baselski konvenciji, tako da se ju ustrezno spremeni. (4) Unija bi zato morala predložiti potrebne vloge za tiste klasifikacijske številke v Prilogi IIIA, IIIB, IV ali V k Uredbi (ES) št. 1013/2006, ki se lahko vključijo v Prilogo VIII ali IX k Baselski konvenciji. (5) Zaradi prihajajočega zasedanja pogodbenic Baselske konvencije, na katerem se bo v sprejetje predlagala sprememba Priloge VIII ali IX h Konvenciji, je primerno, da Unija sekretariatu Baselske konvencije predloži potrebne vloge za nove klasifikacijske številke v teh prilogah vsaj šest mesecev pred zasedanjem – SPREJEL NASLEDNJI SKLEP: Člen 1 Po spremembi, ki dodaja nove klasifikacijske številke v Prilogo IIIA, IIIB, IV ali V k Uredbi (ES) št. 1013/2006, ki se lahko vključijo v Prilogo VIII ali IX k Baselski konvenciji o nadzoru prehoda nevarnih odpadkov preko meja in njihovega odstranjevanja, Unija predloži potrebne vloge v skladu s Konvencijo. Člen 2 Komisija o teh vlogah obvesti sekretariat Baselske konvencije vsaj šest mesecev pred naslednjim zasedanjem pogodbenic te konvencije. V Bruslju, Za Svet Predsednik [1] UL L 190, 12.7.2006, str. 1. [2] UL L 312, 22.11.2008, str. 3. [3] UL L 190, 12.7.2006, str. 1.